Tavaradağ
Tavaradağ — Şərur rayonu ərazisində, Dərələyəz silsiləsindən şimal-qərbə ayrılan Saraybulaq qolunun suayırıcısında dağ (hünd. 1652,6 m). Yuxarı Yaycı kəndindən 4 km şərq-cənub-şərqdədir. Orta Eosenin Lütet mərtəbəsinin aşağı hissəsinə aid Dərəlik lay dəstəsinin bazal koqlomeratlarından təşkil olunmuş dairəvi yastı təpədir. Tektonik cəhətdən Şərur-Culfa qalxım zonasının Şərur seqmentinin şimal-şərq cinahında müşahidə edilən Bəysal sinklinalının Orta Eosenin konqlomeratları altında basdırılmış nüvə hissəsində yerləşir.